ชมสถานีรถไฟใต้ดินฝั่งธนแห่งแรก
สถานีอิสรภาพติดตั้งรูปหงส์ทองสื่อแทนวัด-BTS แจ้ง กทม.สัญญาณเสถียรขึ้น,เมื่อวันที่ 7 ส.ค. นายวิทยา พันธุ์มงคล รักษาการรองผู้ว่าการการรถไฟฟ้าขนส่ง มวลชนแห่งประเทศไทย (รฟม.) กล่าวถึงความคืบหน้าการก่อสร้างอุโมงค์และสถานีใต้ดิน รถไฟฟ้าสายสีน้ำเงิน ส่วนต่อขยาย ว่า งานก่อสร้างอุโมงค์และสถานีใต้ดิน มีทั้งหมด 4 สถานี แยกเป็นสัญญาที่ 1 หัวลำโพง-สนามไชย มี 2 สถานี ได้แก่ สถานีวัดมังกรกมลาวาส สถานีสามยอด ก่อสร้างเสร็จแล้ว อยู่ระหว่างตรวจรับงาน หลังจากแล้วเสร็จ รฟม. เตรียมส่งมอบต่อให้กับบริษัท ทางด่วนและรถไฟฟ้ากรุงเทพ จำกัด (BEM) ผู้รับสัมปทานติดตั้งระบบเพื่อเตรียมการเดินรถ ส่วนสัญญาที่ 2 สนามไชย-ท่าพระ มี 2 สถานี ได้แก่ สถานีสนามไชย และสถานีอิสรภาพ ตรวจรับงานครบ 100% อยู่ระหว่างส่งมอบให้ผู้รับสัมปทาน,นายวิทยากล่าวว่า สำหรับสถานีอิสรภาพ ถือว่าเป็นสถานีใต้ดินแห่งแรกในพื้นที่ฝั่งธนบุรี ตัวสถานีตั้งอยู่ระหว่างซอยอิสรภาพ 23 ถึง ซอยอิสรภาพ 34 เน้นการตกแต่งรูปหงส์สีทอง ซึ่งเป็นสัตว์ที่เป็นสิริมงคล เป็นตัวแทนสัญลักษณ์ ของพื้นที่ตั้งสถานี หมายถึง วัดหงส์รัตนารามราชวรวิหาร ซึ่ง รฟม.ได้ขออนุญาตวัดขอใช้ รูปหงส์มาเป็นภาพแสดงในสถานี มีการตกแต่งไฟ ให้สวยงามอีกด้วย ส่วนสัญญาที่ 3 เป็นการก่อสร้างทางวิ่งและสถานียกระดับ ทั้งหมดใกล้เสร็จแล้ว เหลือสถานีไฟฉาย แห่งเดียว โดย วันที่ 10 ส.ค.นี้ นายอาคม เติมพิทยาไพสิฐ รมว.คมนาคม จะไปตรวจความคืบหน้าการก่อสร้าง,วันเดียวกัน นายสกลธี ภัททิยกุล รองผู้ว่าฯ กทม. เปิดเผยภายหลังเป็นประธานประชุม เพื่อวางแนวทางแก้ไขปัญหารถไฟฟ้าบีทีเอส ขัดข้อง ว่า บีทีเอสได้ชี้แจงว่า ที่ผ่านมาบริษัทได้ปรับปรุงระบบอาณัติสัญญาณ โดยเปลี่ยนอุปกรณ์รับสัญญาณภายในรถไฟฟ้าทั้ง 52 ขบวน และตามสถานีรถไฟฟ้าครบหมดแล้ว พร้อมกับติดตั้งอุปกรณ์กรองสัญญาณเพิ่มเติมภายในขบวนรถไฟฟ้าครบทั้ง 52 ขบวนแล้ว ส่วนบริเวณสถานีรถไฟฟ้านั้น ติดตั้งไปแล้ว ร้อยละ 50 คาดว่าจะเสร็จทั้งหมดภายในเดือนกันยายนนี้,รองผู้ว่าฯ กทม.กล่าวว่า บีทีเอสรายงานว่า ตั้งแต่เปลี่ยนอุปกรณ์รับสัญญาณและติดตั้งตัวกรองสัญญาณเพิ่มเติมภายในขบวนรถไฟฟ้า การเดินรถไฟฟ้ามีความขัดข้องน้อยลง ระบบอาณัติสัญญาณมีความเสถียรมากขึ้น บีทีเอสมั่นใจว่า หากติดตั้งอุปกรณ์ส่วนที่เหลือแล้วเสร็จ ปัญหาที่เคยเกิดขึ้นน่าจะมีโอกาสเกิดได้น้อย.
งานก่อสร้างอุโมงค์และสถานีใต้ดิน มีทั้งหมด 4 สถานี แยกเป็นสัญญาที่ 1 หัวลำโพง-สนามไชย มี 2 สถานี  
รถไฟฟ้าสายสีน้ำเงิน,สถานีใต้ดิน,อุโมงค์,สถานีวัดมังกรกมลาวาส,สถานีสามยอด,ข่าวทั่วไป